MAKRO เพิ่มทุนในบริษัทย่อย รองรับการขยายธุรกิจ
MAKRO เพิ่มทุนในบริษัทย่อย “สยามฟูด เซอร์วิส” รองรับขยายธุรกิจ-ลงทุนธุรกิจให้บริการด้านอาหารในตปท.คาดแล้วเสร็จ ม.ค.นี้
23 ม.ค. 2560

นางเสาวลักษณ์ ถิฐาพันธ์ รองประธานเจ้าหน้าที่บริหาร-สายงานบริหารการเงินและหน่วยงานสนับสนุน บริษัทสยามแม็คโคร จำกัด (มหาชน) หรือ MAKRO เปิดเผยว่า บริษัท สยามฟูด เซอร์วิส จำกัด (SFS) ซึ่งเป็นบริษัทย่อยที่บริษัทถือหุ้นทั้งหมด ได้รับอนุมัติจากที่ประชุมวิสามัญผู้ถือหุ้นให้เพิ่มทุนจดทะเบียนอีกจำนวน 3,138,000,000 บาท เป็น 3,183,000,000 บาท จากทุนจดทะเบียนเดิม 45,000,000 บาท
สำหรับการเพิ่มทุนในครั้งนี้ได้รับอนุมัติจากที่ประชุมคณะกรรมการ MAKRO เมื่อวันที่ 8 สิงหาคม 2559 และครั้งที่ 4/2559 เมื่อวันที่ 8 พฤศจิกายน 2559 ตามลำดับ ซึ่งการเพิ่มทุนจดทะเบียนของ SFS นั้น คาดว่าจะแล้วเสร็จภายในเดือน ม.ค.60 วัตถุประสงค์เพื่อรองรับการขยายธุรกิจและการเข้าซื้อหุ้นในธุรกิจการให้บริการด้านอาหาร (Food Services Business) ในต่างประเทศ